b'\n_START_ARTICLE_\nChavela Vargas\n_START_SECTION_\nBiografia\n_START_PARAGRAPH_\nNascuda a Costa Rica, filla de Francisco Vargas i Herminia Lizano, va ser batejada a la Parr\xc3\xb2quia de Guadalupe el 15 de juliol de 1919 amb el nom Mar\xc3\xada Isabel Anita Carmen de Jes\xc3\xbas. La can\xc3\xa7\xc3\xb3 ranxera \xc3\xa9s un g\xc3\xa8nere musical molt mascul\xc3\xad i sensual, cantat generalment per homes. Chavela solia cantar can\xc3\xa7ons normalment interpretades per homes sobre el seu desig per les dones. Vestia com un home, fumava tabac, bevia for\xc3\xa7a, portava pistola i era reconeguda pel seu caracter\xc3\xadstic gavany vermell. En una entrevista per a la televisi\xc3\xb3 colombiana l\'any 2000, va expressar obertament que era lesbiana._NEWLINE_Chavela Vargas es va traslladar a M\xc3\xa8xic quan tenia 17 anys i posteriorment va adoptar la nacionalitat mexicana. Durant molts anys va cantar als carrers fins que als trenta es va fer cantant professional, de la m\xc3\xa0 de Jos\xc3\xa9 Alfredo Jim\xc3\xa9nez, cantant i compositor de la majoria dels seus \xc3\xa8xits._NEWLINE_El seu primer \xc3\xa0lbum va ser publicat el 1961 i des de llavors ha enregistrat m\xc3\xa9s de vuitanta discos. Es va retirar a finals dels anys setanta i va tornar el 1991._NEWLINE_Va apar\xc3\xa8ixer a la pel\xc2\xb7l\xc3\xadcula de Julie Taymor, Frida, cantant els seus cl\xc3\xa0ssics "La llorona" i "Paloma negra"._NEWLINE_El 2004, a l\'edat de 85 anys, va presentar el disc A Carnegie Hall._NEWLINE_Tamb\xc3\xa9 va apar\xc3\xa8ixer a Babel, la pel\xc2\xb7l\xc3\xadcula d\'Alejandro Gonz\xc3\xa1lez I\xc3\xb1\xc3\xa1rritu, cantant T\xc3\xba me acostumbraste, bolero de Frank Dom\xc3\xadnguez._NEWLINE_Els darrers anys de la seva vida els va passar a Tepoztl\xc3\xa1n, a l\'Estat de Morelos, als peus del Tur\xc3\xb3 del Tepozteco amb qui ella deia que enraonava tots els matins._NEWLINE_Durant 2009, amb motiu de seu 90 aniversari, el Govern de la Ciutat de M\xc3\xa8xic se li va retre un homenatge nomenant-la ciutadana distingida. A aquest esdeveniment es van presentar, de manera presencial i a trav\xc3\xa9s de v\xc3\xaddeo, m\xc3\xbaltiples personalitats de l\'\xc3\xa0mbit art\xc3\xadstic, cultural i period\xc3\xadstic d\'Iberoam\xc3\xa8rica, entre els quals es compten la cantautora Julieta Venegas, la int\xc3\xa8rpret Eugenia Le\xc3\xb3n, l\'escriptor Carlos Monsiv\xc3\xa1is, la periodista Carmen Aristegui i els seus amics Joaqu\xc3\xadn Sabina i Pedro Almod\xc3\xb3var. _NEWLINE_Apareix immortalitzada a la can\xc3\xa7\xc3\xb3 Por el bulevar de los sue\xc3\xb1os rotos de Joaqu\xc3\xadn Sabina i \xc3\x81lvaro Urquijo._NEWLINE_El desembre de 2009, en coautoria amb Mar\xc3\xada Cortina, es presenta el llibre Les veritats de Chavela, que narra en forma d\'entrevista, els esdeveniments m\xc3\xa9s transcendents de la vida de la cantant. L\'abril de 2010, als 91 anys, present\xc3\xa0 el seu material discogr\xc3\xa0fic m\xc3\xa9s recent Por Mi Culpa, en el qual s\'inclouen duets amb els seus grans amics: Eugenia Le\xc3\xb3n, Lila Downs, Joaqu\xc3\xadn Sabina, La Negra Chagra i Mario \xc3\x81vila. L\'octubre de 2010 es present\xc3\xa0, en el marc de la Fira Internacional del Llibre de la Ciutat de M\xc3\xa8xic, en un concert junt amb la Negra Chagra i aconsegueix reunir centenars de persones per al rellan\xc3\xa7ament del seu llibre i disc. L\'abril de 2012, amb 93 anys, va llan\xc3\xa7ar el seu disc-llibre "Luna Grande", on reviu, a tall d\'homenatge, rellevants poemes de l\'escriptor espanyol Federico Garc\xc3\xada Lorca i en repassa alguns dels majors \xc3\xa8xits._NEWLINE_Va morir el cinc d\'agost del 2012 amb 93 anys, a causa dels seus problemes respiratoris.'